Diari Oficial de la Generalitat Valenciana


Sumari del DOGV 7216, del 18-02-2014 (2014/1305)

RESOLUCIÓ de 15 de novembre de 2013, del secretari autonòmic de Justícia, per la qual ratifica l'acord d'extinció adoptat pel Patronat de la Fundació de la Solidaritat i el Voluntariat de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7216

Data del DOGV
:   18-02-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/1305


Data del document
:   15-11-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 15 de novembre de 2013, del secretari autonòmic de Justícia, per la qual ratifica l'acord d'extinció adoptat pel Patronat de la Fundació de la Solidaritat i el Voluntariat de la Comunitat Valenciana. [2014/1305]  
Vist l'expedient sobre ratificació pel Protectorat de la Generalitat de l'acord d'extinció aprovat pel Patronat de la Fundació de la Solidaritat i el Voluntariat de la Comunitat Valenciana (d'ara en avant, la Fundació), d'acord amb els següents,  
  
Fets  
  
Primer. El Patronat de la Fundació va acordar la seua extinció el 29 de maig de 2013, per la impossibilitat material del compliment dels fins fundacionals; este acord consta elevat a escriptura pública d'11 de juny de 2013 de Salvador Alborch Domínguez, notari de l'Il·lustre Col·legi de València, amb el núm. 677 del seu protocol.  
Segon. La Fundació es va classificar per mitjà de la Resolució de 26 de març de 2001, de la secretària general de la Conselleria de Justícia i Administracions Públiques, i es va classificar amb el caràcter de cultural.  
Els seus fundadors van ser la Generalitat, representada pel conseller de Benestar Social, Rafael Blasco Castany, i l'entitat de crèdit Caixa d'Estalvis de València, Castelló i Alacant (Bancaixa), representada pel seu president, Julio de Miguel Aynat.  
La Fundació té per objecte, segons l'article 6 dels seus estatuts, l'impuls, la promoció i l'afavoriment del voluntariat i la solidaritat amb les persones necessitades, així com l'assistència i els servicis socials. Per a la consecució d'estos objectives, el Patronat podrà dur a terme tot tipus d'activitats, bé directament, per mitjà de convenis de col·laboració o semblants o per mitjà de la contractació amb terceres persones. Entre estes activitats, a títol merament enunciatiu, la Fundació podrà: a) Promoure, convocar, organitzar i resoldre convocatòries de beques, premis i, en general, ajudes econòmiques, especialment per a la promoció del voluntariat social i la solidaritat. b) Celebrar convenis de col·laboració o altres instruments de cooperació per a la realització de qualsevol de les activitats fundacionals. c) Promoure, organitzar i realitzar conferències, congressos, seminaris, taules, xarrades, debats, cursos, etc. d) Editar i distribuir estudis, monografies i publicacions sobre el fenomen del voluntariat, la solidaritat amb els necessitats i sobre l'assistència i els servicis socials. e) Programar i realitzar cursos i activitats de formació del voluntariat social i propiciar la difusió del voluntariat i la solidaritat entre els més jóvens. f) Realitzar estudis i estadístiques sobre la situació del voluntariat social i la solidaritat amb les persones necessitades a la Comunitat Valenciana que permeten a les administracions públiques avaluar estos resultats. g) Dur a terme campanyes informatives i de sensibilització de la població respecte a les situacions de marginació social. h) Qualssevol altres que faciliten el millor èxit fundacional  
La dotació inicial de la Fundació va ser de nou milions de pessetes (9.000.000 PTA): quatre milions aportats per la Generalitat i cinc milions aportats per la Caixa d'Estalvis de València, Castelló i Alacant (Bancaixa).  
L'últim patronat inscrit en el Registre de Fundacions de la Comunitat Valenciana, per mitjà de la Resolució de 15 d'octubre de 2013, del secretari autonòmic de Justícia, és el següent: presidenta patrona: 1. La consellera de Benestar Social, Asunción Sánchez Zaplana. Secretària no patrona: Herminia Palomar Pérez. Vocals designats pel Govern Valencià: 2. La secretària autonòmica d'Autonomia Personal i Dependència de la Conselleria de Benestar Social, María Manuela García Reboll. 3. La secretària autonòmica de Família i Solidaritat de la Conselleria de Benestar Social, Lucía del Carmen Cerón Hernández. 4. Fernando Rosario Romero. Vocal designat per la Plataforma Valenciana d'Entitats de Voluntariat social. 5. Javier Edo Ausach. En tot cas, el dia de la presa de l'acord d'extinció hi ha un patronat vàlidament constituït i amb quòrum suficient.  
Quart. Segons la documentació aportada, la causa de l'extinció és la prevista en l'article 31c de la Llei 50/2002, de 26 de desembre, de Fundacions: impossibilitat del compliment del fi fundacional.  
Segons l'acord adoptat pel Patronat, es fa menció del context actual de crisi, així com que un dels dos col·laboradors majoritaris, Bancaixa, ha deixat d'existir, atés el procés de fusions d'entitats financeres produït a Espanya, i només queda la Generalitat Valenciana com la principal font de finançament,  
«Això comporta que deixem de percebre els ingressos que tots els anys aportava esta entitat com a patró, així com el suport que ens prestava en operacions de finançament per a un funcionament normal de la nostra fundació [?].  
D'altra banda, en este context de crisi econòmica, la Generalitat s'ha fixat com a objectiu prioritari la reestructuració del sector públic empresarial i fundacional.  
Este procés implica haver de crear un escenari d'austeritat, millora de l'eficàcia i reducció del dèficit públic, tot això en compliment dels requisits i les condicions exigits per la normativa estatal bàsica en matèria d'estabilitat pressupostària i els derivats del Pla Econòmic Financer de Reequilibri de la Comunitat Valenciana 2011-2013, aprovat pel Consell de Política Fiscal i Financera de 27 de juny de 2011.  
  
Durant estos anys, apareixen a la nostra comunitat una sèrie de decrets llei i d'acords del Consell pels quals es racionalitza el sector fundacional i s'elimina un gran nombre de fundacions i, així, el més recent Decret Llei 7/2012, de 19 d'octubre, del Consell, de Mesures de Reestructuració i Racionalització del Sector Públic Empresarial i Fundacional de la Generalitat.  
Si bé, en principi i aparentment, esta normativa no ens afecta directament, atesa la circumstància sobrevinguda que la Generalitat s'ha quedat com a únic patró majoritari de la Fundació, de la qual provenia una gran part de l'ingrés, i atés que la Fundació per si mateixa no és capaç de captar ni de generar altres recursos econòmics, sí que ens afecten, i molt, les mesures adoptades de la restricció del gasto, ja que la Generalitat no ha pogut dotar en solitari d'un pressupost de funcionament suficient per al funcionament de la nostra fundació per a l'exercici 2013.  
  
Basant-se en estes circumstàncies, en la inexistència de finançament i atés que cap modificació d'estatuts permetria evitar la causa d'extinció, ni es pot procedir a la fusió amb una altra fundació o fundacions amb objecte i fins semblants, s'ha de procedir a acordar l'extinció d'esta fundació establint com a causa «la impossibilitat de continuar realitzant el seu fi fundacional», d'acord amb l'article 31, apartat c9 de la Llei 50/2002, de 26 de desembre, de Fundacions.»  
  
Quint. En la dita reunió de 29 de maig de 2013 es nomena liquidador l'economista José Ignacio Marqués, se l'apodera a este efecte per a l'execució dels actes materials que a l'efecte siguen necessaris i, en concret, a tot un conjunt de facultats enumerades en l'escriptura esmentada d'11 de juny de 2013.  
Quant a l'atribució del romanent, l'article 33.2 dels estatuts de la Fundació assenyala que «en cas d'extinció, els béns i drets resultants de la liquidació es destinaran a les persones jurídiques fundadores, en proporció a les seues aportacions respectives a la dotació, per a la realització de fins d'interés general anàlegs als perseguits per la Fundació».  
  
En virtut d'això, el certificat de la reunió de 29 de maig de 2013 indica: «Així doncs, tots els béns i drets resultants de la liquidació revertiran a la Generalitat Valenciana, únic patró fundador existent en l'actualitat».  
Sext. Consta en l'expedient informe de la Secció de Comptabilitat del Servici d'Entitats Jurídiques de 3 d'octubre de 2013, en què s'assenyala:  
«L'objectiu d'este informe consistix a aclarir i determinar el patrimoni net de la Fundació de la Solidaritat i el Voluntariat (d'ara en avant, la Fundació) en la data de l'adopció per part del Patronat de l'acord sobre l'extinció de la Fundació per resultar impossible la realització del seu fi fundacional.  
Amb data 19 de juny de 2013, la Fundació va presentar davant d'este Registre escriptura de data 11 de juny de 2013, d'elevació a públic dels acords del Patronat de 29 de maig de 2013, sobre extinció de la Fundació. Així mateix, inclou memòria justificativa, comptes de l'entitat el 29 de maig de 2013, data de l'acord d'extinció, projecte de distribució de béns i drets i nomenament de liquidadors.  
La Fundació es va inscriure per mitjà de la Resolució de 26 de març de 2001, de la secretària general de la Conselleria de Justícia i Administracions Públiques. La dotació inicial de la Fundació, d'acord amb l'escriptura de constitució de 9 de març de 2001, és de 9.000.000 de pessetes, equivalents a 54.091,09 euros, aportada íntegrament pels fundadors en efectiu metàl·lic, i de la manera següent: la Generalitat Valenciana aporta 4.000.000 de pessetes, equivalents a 24.040,48 euros; la Caixa d'Estalvis de València, Castelló i Alacant (Bancaixa) aporta 5.000.000 de pessetes, equivalents a 30.050,61 euros. La realitat de l'aportació dinerària es va acreditar per mitjà de certificat de l'entitat de crèdit Bancaixa, incorporat a l'escriptura de constitució. No n'hi ha increments posteriors i, per tant, la participació de la Generalitat en la dotació fundacional representa el 44,44 %.  
La Fundació ha presentat els comptes regularment i els té depositats fins a 2012.  
Segons el balanç de situació tancat el 29 de maig de 2013, data de l'acord d'extinció, la Fundació té un actiu total de 634.881,00 euros i un passiu exigible d'1.123.297,00 euros. De tot això resulta un patrimoni net negatiu de ?488.416,00 euros que, en eixa data, és molt inferior a la dotació fundacional de 54.091,09 euros.  
Des del punt de vista econòmic comptable, s'estima que l'expedient d'extinció està prou documentat; no obstant això, com que encara figuren en el balanç d'extinció comptes de deutors i creditors pendents de saldar, no serà possible determinar el romanent resultant, si n'hi ha, que seria destinat, segons l'article 33.2 dels seus estatuts, a les persones jurídiques fundadores en proporció a les seues aportacions respectives a la dotació, fins al tancament de les operacions pertinents de liquidació».  
Sèptim. Atenent estos antecedents, la Comissió de Protectorat, en la seua sessió de 14 de novembre de 2013, emet informe favorable, entre altres, sobre el punt 15 de l'orde del dia corresponent a la ratificació de l'acord d'extinció aprovat pel Patronat de la Fundació de la Solidaritat i el Voluntariat de la Comunitat Valenciana, en els termes expressats en els apartats precedents.  
  
Fonaments de dret  
  
Primer. L'article 10 del Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, disposa l'assignació a la Conselleria de Governació i Justícia de les competències, entre altres, en matèria de fundacions.  
Al seu torn, l'article 28 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com l'article 11 del Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, establixen que la Secretaria Autonòmica de Justícia assumix les competències, entre altres, en matèria de fundacions.  
Segon. L'article 2 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, establix que el protectorat de les fundacions de la Comunitat Valenciana s'exercix per la conselleria competent en matèria de fundacions i que correspon al conseller la titularitat del protectorat, sense perjuí de la possibilitat de la seua delegació o desconcentració.  
Tercer. La Secretaria Autonòmica de Justícia és competent per a conéixer i resoldre este expedient per delegació de l'exercici de competències, en virtut de les disposicions de la Resolució de 19 d'abril de 2013, de la Conselleria de Governació i Justícia, sobre delegació en la Secretaria Autonòmica de Justícia de l'exercici de determinades competències en matèria de fundacions.  
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana:  
«1. L'extinció de les fundacions es regirà per les disposicions dels articles 31 i 32 de la Llei 50/2002, de 26 de desembre, de Fundacions.  
  
2. L'acord d'extinció o, si és el cas, la resolució judicial, s'inscriuran en el Registre de Fundacions de la Comunitat Valenciana».  
Este mateix article 31 de la Llei 50/2002 assenyala que «la fundació s'extingirà:  
c) Quan siga impossible la realització del fi fundacional, sense perjuí de les disposicions dels articles 29 i 30 d'esta llei.»  
D'acord amb el que s'assenyala en l'article 32 del mateix text legal, relatiu a les formes d'extinció:  
«2. En els supòsits previstos en els paràgrafs b, c i e de l'article anterior, l'extinció de la Fundació requerirà acord del Patronat ratificat pel Protectorat.  
Si no hi ha acord del Patronat, o no és ratificat pel Protectorat, l'extinció de la fundació requerirà resolució judicial motivada, que podrà ser instada pel Protectorat o pel Patronat, segons els casos.»  
  
Quint. De conformitat amb l'article 26.1 de la Llei 8/1998, de 9 de desembre, de Fundacions de la Comunitat Valenciana:  
«1. L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que es realitzarà pel Patronat de la Fundació sota el control del Protectorat. El Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà el balanç de liquidació oportú, que haurà de ser aprovat pel Patronat i sotmés a la ratificació pel Protectorat. Una vegada recaiguda esta, es procedirà a complir les disposicions de l'apartat següent, per a finalitzar la liquidació. Una vegada conclosa esta, se'n farà constar en el Registre de Fundacions de la Comunitat Valenciana la baixa, a sol·licitud del Patronat, per un escrit dirigit al Registre al qual s'adjuntarà el certificat de l'acord aprovatori del balanç de liquidació, la seua ratificació pel Protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la Fundació en el Registre, si en resulten operacions pendents d'execució o formalització, haurà de ser duta a terme pel Protectorat.»  
  
Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i procediments d'extinció i liquidació de les fundacions.  
En este sentit, l'article 40.2 del Reglament assenyala que «durant el procés de liquidació, el Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Sense perjuí d'això, el Patronat podrà apoderar o delegar l'execució material dels seus acords relatius al procés de liquidació».  
Sext. L'article 26 esmentat de la Llei 8/1998, de 9 de desembre, de Fundacions de la Comunitat Valenciana, disposa:  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, inclús per al supòsit de la seua extinció, a la consecució d'aquells, i que hagen sigut designats en el negoci fundacional o en els estatuts de la fundació extingida. A falta d'això, esta destinació podrà ser decidida en favor de les mateixes fundacions i entitats mencionades, pel Patronat, quan tinga reconeguda esta facultat pel fundador, i, a falta d'eixa facultat, correspondrà al Protectorat complir eixa comesa.  
3. Les fundacions constituïdes per persones juridicopúbliques podran preveure en els seus estatuts que els béns i drets resultants de la liquidació revertisquen al seu fundador.  
Per la seua banda, els estatuts de la Fundació disposen en l'article 33.2. que «en cas d'extinció, els béns i drets resultants de la liquidació es destinaran a les persones jurídiques fundadores, en proporció a les seues aportacions respectives a la dotació, per a la realització de fins d'interés general anàlegs als perseguits per la Fundació».  
  
En virtut d'això, en la reunió del 29 de maig de 2013 el Patronat va acordar que «tots els béns i drets resultants de la liquidació revertiran a la Generalitat Valenciana, únic patró fundador existent en l'actualitat».  
  
Sèptim. Atenent l'article 47.14 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres:  
«L'extinció de la fundació, la seua liquidació i la destinació que es done als béns fundacionals».  
Octau. S'ha acomplit el que preveu l'article 41.2g del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, que establix:  
«2. En l'exercici de les funcions que li corresponen, el Protectorat podrà sol·licitar informe de la Comissió i, en particular, en els supòsits següents:  
g) En l'exercici de les potestats que té atribuïdes en matèria de modificació, fusió i extinció de fundacions.»  
Vistos els preceptes legals esmentats, els articles 39 i 40 del Reglament de Fundacions de la Comunitat Valenciana (aprovat pel Decret 68/2011, de 27 de maig, del Consell) i els altres generals d'aplicació pertinent, així com l'informe de la Comissió del Protectorat de 14 de novembre de 2013, resolc:  
  
Primer  
Ratificar l'acord d'extinció aprovat pel Patronat de Fundació de la Solidaritat i el Voluntariat de la Comunitat Valenciana, adoptat pel seu patronat amb data 29 de maig de 2013, en els termes descrits en esta resolució, i acordar la inscripció en el Registre de Fundacions de la Comunitat Valenciana d'esta ratificació.  
  
Segon  
Establir la Generalitat com a destinatari dels béns i drets resultants de la liquidació.  
De conformitat amb l'article 26 de la Llei 8/1998, de 9 de desembre, de Fundacions de la Comunitat Valenciana, la Fundació haurà d'aportar el balanç de liquidació aprovat pel Patronat i sol·licitar la seua ratificació, així com acreditar la transferència a la Generalitat, a més de sol·licitar la baixa en el Registre de Fundacions de la Comunitat Valenciana de la Fundació.  
Este article assenyala:  
«1. L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que realitzarà el Patronat de la Fundació sota el control del Protectorat. El Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà el balanç de liquidació oportú, que haurà de ser aprovat pel Patronat i sotmés a la ratificació pel Protectorat. Una vegada recaiguda esta, es procedirà a complir les disposicions de l'apartat següent, per a finalitzar la liquidació. Una vegada conclosa esta, se'n farà constar en el Registre de Fundacions de la Comunitat Valenciana la baixa, a sol·licitud del Patronat, per un escrit dirigit al Registre al qual s'adjuntarà el certificat de l'acord aprovatori del balanç de liquidació, la seua ratificació pel Protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació en el Registre, si en resulten operacions pendents d'execució o formalització, hauran de ser dutes a terme pel Protectorat.»  
  
A l'efecte de l'acreditació d'esta transferència caldrà tindre present les disposicions de l'informe de l'Advocacia de la Generalitat sobre la integració en el patrimoni de la Generalitat dels béns mobles procedents de la liquidació de fundacions amb data 5 de juny de 2012.  
  
Notifiqueu esta resolució, que és definitiva en via administrativa, contra la qual podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, d'acord amb el que establixen els articles 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí de poder interposar, si és el cas, un recurs potestatiu de reposició, en el termini d'un mes comptador des de l'endemà de la notificació, davant del conseller de Governació i Justícia, o qualsevol altre recurs que estime procedent.  
  
València, 15 de novembre de 2013.- El secretari autonòmic de Justícia: Antonio Gastaldi Mateo.